《题蓬莱深处》
明代·韩宜可

闻道蓬莱别有春，五云深处隔凡尘。
松迷鹤径浑无路，花暗箫声不见人。
沧海日华翻贝阙，三山霞气逐飙轮。
刘郎自是神仙侣，何用天台更问津。

作者简介：明浙江山阴人，字伯时。洪武初，以荐授本县教谕。转楚王府录事。擢监察御史。为人正直，纠弹不避权贵。尝于丞相胡惟庸、御史大夫陈宁、中丞涂节侍帝坐，从容燕语时，前出弹章，劾三人恃功怙宠，内怀反侧。帝怒，叱为快口御史，下锦衣卫狱。寻得释。出为陕西按察司佥事。屡疏陈政事，多数报可。后坐事将受刑，太祖亲自审问，得免。未几，罢归。再起，撰诏称旨，特擢山西右布政使。寻以事谪安南。建文初入拜左副都御史，卒于官。